CELEX: 62021TN0533
Language: el
Date: 2021-08-31 00:00:00
Title: Υπόθεση T-533/21: Προσφυγή της 31ης Αυγούστου 2021 — Belaz-upravljajusaja kompanija holdinga Belaz Holding κατά Συμβουλίου

18.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 422/31
            
         
      Προσφυγή της 31ης Αυγούστου 2021 — Belaz-upravljajusaja kompanija holdinga Belaz Holding κατά Συμβουλίου
      (Υπόθεση T-533/21)
      (2021/C 422/40)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: OAO Belaz-upravljajusaja kompanija holdinga Belaz Holding (Zhodino, Λευκορωσία) (εκπρόσωποι: D. O’Keeffe, Solicitor, και N. Tuominen, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2021/997 του Συμβουλίου της 21ης Ιουνίου 2021 για την εφαρμογή του άρθρου 8α παράγραφος 1 του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία (1), και την εκτελεστική απόφαση (ΚΕΠΠΑ) 2021/1002 του Συμβουλίου της 21ης Ιουνίου 2021 για την εφαρμογή της απόφασης 2012/642/ΚΕΠΠΑ σχετικά με περιοριστικά μέτρα εν όψει της κατάστασης στη Λευκορωσία (2) (στο εξής: προσβαλλόμενες πράξεις), στο μέτρο που αφορούν την προσφεύγουσα· και
               
            
                  —
               
               
                  να καταδικάσει το Συμβούλιο στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ότι οι προσβαλλόμενες πράξεις παραβιάζουν την αρχή της αποτελεσματικής δικαστικής προστασίας. Υποστηρίζεται προς τούτο ότι από τις 18 Ιουνίου η επωνυμία της προσφεύγουσας είναι Open Joint Stock Company «BELAZ» — Management Company της εταιρίας Holding «BELAZHOLDING». Οι προσβαλλόμενες πράξεις, αναφερόμενες στην Belarusski Avtomobilnyi Zavod (BelAZ) / OJSC «BELAZ», επωνυμία που ουδέποτε χρησιμοποίησε η προσφεύγουσα ως επισήμως καταχωρισθείσα εταιρική επωνυμία (σε πλήρη ή συντομευμένη μορφή), δεν προσδιορίζουν ορθώς την οντότητα στην οποία απευθύνονται. Ως εκ τούτου, η προσφεύγουσα δεν δύναται να καθορίσει το ακριβές περιεχόμενο των προσβαλλόμενων πράξεων.
               
            
                  2.
               
               
                  Με τον δεύτερο λόγο ακυρώσεως προβάλλεται ότι το Συμβούλιο υπέπεσε σε πρόδηλη πλάνη εκτίμησης καθόσον συμπεριέλαβε την προσφεύγουσα στα παραρτήματα των προσβαλλόμενων πράξεων. Η προσφεύγουσα προβάλλει ότι οι προσβαλλόμενες πράξεις εκθέτουν αβάσιμους, εσφαλμένους και αναληθείς λόγους ως προς τον κατά τα ανωτέρω προσδιορισμό της. Οι εκτεθέντες λόγοι δεν αποδεικνύουν επαρκώς ουσιώδη συνάφεια με το περιεχόμενο των πράξεων.
               
            
                  3.
               
               
                  Με τον τρίτο λόγο προβάλλεται ότι οι προσβαλλόμενες πράξεις δεν πληρούν το μέτρο απόδειξης που απαιτείται για την έκδοση ατομικών κυρώσεων. Το Συμβούλιο, προσπαθώντας να χρησιμοποιήσει ατομικές κυρώσεις για να επιτύχει τον σκοπό του περιορισμού των επιχειρηματικών δραστηριοτήτων και κερδών μιας επιχείρησης την οποία κατέχει τρίτο κράτος, εφάρμοσε ένα μη σύννομο μέτρο.
               
            
         (1)  ΕΕ 2021, L 219 I, σ. 3.
      
         (2)  ΕΕ 2021, L 219 I, σ. 70.